Oma avamiskõnes toonitas  Riigikogu esimees, et 23. aprillil 1919 kokkuastunud Asutav Kogu määras kindlaks Eesti poliitilise kuuluvuse ja riigi ülesehituse. Ergma lisas: "Asutava Kogu valimised, mis toimusid Vabadussõja tingimustes, olid vabad ja demokraatlikud ning andsid kõigile poliitilistele jõududele võimaluse takistamatult võistelda. Nii said kõik rahvakihid oma usaldusmeeste kaudu Asutavas Kogus esindatud." Valges saalis pidas Asutav Kogu istungeid kuni oma töö lõpuni 1920. aasta detsembris. "See on ka põhjus, miks avame Asutava  Kogu tööle pühendatud näituse just selles saalis," rõhutas Riigikogu esimees.